《萱芝齐茂图为周生寿其外祖母》
明代·卢龙云

宅相曾期应外家，且因喜燕进流霞。紫鸾诏待辉双翟，青鸟书传集六珈。

萱号忘忧金作草，芝看联秀玉为花。由来圣善堪多祉，庆溢潘园未有涯。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。